Document ID: 32009R0487

Reference:
11.6.2009
DA
Den Europæiske Unions Tidende
L 148/1
RÅDETS FORORDNING (EF) Nr. 487/2009
af 25. maj 2009
om anvendelse af traktatens artikel 81, stk. 3, på visse kategorier af aftaler og samordnet praksis inden for luftfartssektoren
(kodificeret udgave)
(EØS-relevant tekst)
RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Økonomiske Fællesskab, særlig artikel 83,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Rådets forordning (EØF) Nr. 3976/87 af 14. december 1987 om anvendelse af traktatens artikel 85, stk. 3, på visse kategorier af aftaler og samordnet praksis inden for luftfartssektoren (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.
(2)
De fælles bestemmelser for anvendelse af traktatens artikel 81, stk. 3, skal i henhold til traktatens artikel 83 vedtages i form af en forordning eller et direktiv. Kommissionen bør bemyndiges til gennem udstedelse af en forordning at erklære, at visse kategorier af aftaler mellem virksomheder, vedtagelser inden for sammenslutninger af virksomheder samt samordnet praksis undtages fra bestemmelserne i traktatens artikel 81, stk. 1.
(3)
Kommissionen bør have beføjelse til at udstede sådanne gruppefritagelser inden for luftfartssektoren for såvel trafik inden for Fællesskabet som trafik mellem Fællesskabet og tredjelande.
(4)
Det bør fastlægges, på hvilke særlige betingelser og under hvilke omstændigheder Kommissionen kan udøve sådanne beføjelser i nært og vedvarende samarbejde med medlemsstaternes kompetente myndigheder.
(5)
Det er især ønskeligt, at der indrømmes gruppefritagelser for visse kategorier af aftaler, vedtagelser og samordnet praksis. Disse fritagelser bør indrømmes for en begrænset periode, i hvilken luftfartsselskaberne kan tilpasse sig de nye konkurrencevilkår. Kommissionen bør i nært samarbejde med medlemsstaterne være i stand til præcist at fastlægge omfanget af disse fritagelser og betingelserne herfor.
(6)
Denne forordning anfægter ikke anvendelsen af traktatens artikel 86 —
UDSTEDT FØLGENDE FORORDNING:
Artikel 1
Denne forordning finder anvendelse på luftfart.
Artikel 2
1.   I henhold til traktatens artikel 81, stk. 3, kan Kommissionen ved en forordning bestemme, at traktatens artikel 81, stk. 1, ikke skal finde anvendelse på visse kategorier af aftaler mellem virksomheder, vedtagelser inden for sammenslutninger af virksomheder eller samordnet praksis.
Kommissionen kan navnlig udstede forordninger vedrørende aftaler, vedtagelser eller samordnet praksis på følgende områder:
a)
fælles planlægning og samordning af luftfartsselskabernes fartplaner
b)
konsultationer om takster for ruteflyvning med passagerer, bagage og fragt
c)
fælles drift af nye flyruter med ringe trafik
d)
fordeling af ankomst- og afgangstidspunkter (slots) i lufthavne samt fartplankoordinering; Kommissionen påser, at disse regler er i overensstemmelse med Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (4)
e)
fælles indkøb, udvikling og drift af edb-anlæg, som luftfartsselskaber anvender ved udarbejdelse af tidstabeller, reservation og billetudstedelse; Kommissionen påser, at disse regler er i overensstemmelse med Rådets forordning (EØF) nr. 2299/89 af 24. juli 1989 om en adfærdskodeks for edb-reservationssystemer (5).
2.   Med forbehold af andet afsnit i stk. 1 fastsættes det i de kommissionsforordninger, der er omhandlet deri, hvilke kategorier af aftaler, vedtagelser eller samordnet praksis disse finder anvendelse på, specielt med angivelse af:
a)
de restriktioner eller klausuler, der kan, eller ikke kan, indgå i aftalerne, vedtagelserne og den samordnede praksis;
b)
de klausuler, som aftalerne, vedtagelserne og den samordnede praksis skal omfatte, eller andre betingelser, der skal være opfyldt.
Artikel 3
En forordning i henhold til artikel 2 skal finde anvendelse for en bestemt periode.
Den kan ophæves eller ændres, hvis forholdene har ændret sig på et punkt, der var af grundlæggende betydning for forordningens udstedelse; i så fald fastsættes der en frist for ændring af aftaler og samordnet praksis, som var omfattet af forordningen, inden den blev ophævet eller ændret.
Artikel 4
Forordninger udstedt i henhold til artikel 2 skal indeholde en bestemmelse om, at de finder anvendelse med tilbagevirkende kraft på aftaler, vedtagelser og samordnet praksis, der består på datoen for sådanne forordningers ikrafttræden.
Artikel 5
En forordning vedtaget i henhold til artikel 2 kan fastsætte, at forbuddet i traktatens artikel 81, stk. 1, i den i forordningen fastsatte periode ikke gælder for aftaler, vedtagelser og samordnet praksis, som allerede består på tiltrædelsestidspunktet, og som artikel 81, stk. 1, finder anvendelse på som følge af Østrigs, Finlands og Sveriges tiltrædelse, men som ikke opfylder betingelserne i traktatens artikel 81, stk. 3.
Denne artikel gælder ikke for aftaler, vedtagelser og samordnet praksis, som allerede er omfattet af EØS-aftalens artikel 53, stk. 1, på tiltrædelsestidspunktet.
Artikel 6
Før Kommissionen udsteder en forordning i henhold til artikel 2, offentliggør den et udkast hertil og opfordrer alle berørte personer og organisationer til at fremsætte deres bemærkninger inden for en rimelig frist, som skal være på mindst en måned, og som skal fastsættes af Kommissionen.
Artikel 7
Kommissionen hører Det Rådgivende Udvalg for Kartel- og Monopolspørgsmål, der er omhandlet i artikel 14 i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (6), før den offentliggør et udkast til forordning og udsteder en forordning i henhold til artikel 2.
Artikel 8
Forordning (EØF) nr. 3976/87 ophæves.
Henvisninger til den ophævede forordning gælder som henvisninger til denne forordning og læses efter sammenligningstabellen i bilag II.
Artikel 9
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. maj 2009.
På Rådets vegne
J. ŠEBESTA
Formand
(1)  Udtalelse af 21. oktober 2008 (endnu ikke offentliggjort i EUT).
(2)  EFT L 374 af 31.12.1987, s. 9.
(3)  Se bilag I.
(4)  EFT L 14 af 22.1.1993, s. 1.
(5)  EFT L 220 af 29.7.1989, s. 1.
(6)  EFT L 1 af 4.1.2003, s. 1.
BILAG I
Ophævet forordning med oversigt over ændringer
Rådets forordning (EØF) nr. 3976/87
(EFT L 374 af 31.12.1987, s. 9)
Rådets forordning (EØF) nr. 2344/90
(EFT L 217 af 11.8.1990, s. 15)
Rådets forordning (EØF) nr. 2411/92
(EFT L 240 af 24.8.1992, s. 19)
Tiltrædelsesakten af 1994, bilag I, punkt III.A.3
(EFT C 241 af 29.8.1994, s. 56)
Rådets forordning (EF) nr. 1/2003
(EUT L 1 af 4.1.2003, s. 1)
Udelukkende artikel 41
Rådets forordning (EUT) nr. 411/2004
(EUT L 68 af 6.3.2004, s. 1)
Udelukkende artikel 2
BILAG II
SAMMENLIGNINGSTABEL
Forordning (EØF) Nr. 3976/87
Denne forordning
Artikel 1
Artikel 1
Artikel 2, stk. 1
Artikel 2, stk. 1, første afsnit
Artikel 2, stk. 2, indledende sætning
Artikel 2, stk. 1, andet afsnit, indledende sætning
Artikel 2, stk. 2, første led
Artikel 2, stk. 1, andet afsnit, litra a)
Artikel 2, stk. 2, andet led
Artikel 2, stk. 1, andet afsnit, litra b)
Artikel 2, stk. 2, tredje led
Artikel 2, stk. 1, andet afsnit, litra c)
Artikel 2, stk. 2, fjerde led
Artikel 2, stk. 1, andet afsnit, litra d)
Artikel 2, stk. 2, femte led
Artikel 2, stk. 1, andet afsnit, litra e)
Artikel 2, stk. 3
Artikel 2, stk. 2
Artikel 3 og 4
Artikel 3 og 4
Artikel 4a, første punktum
Artikel 5, stk. 1
Artikel 4a, andet punktum
Artikel 5, stk. 2
Artikel 5
Artikel 6
Artikel 6
Artikel 7
—
Artikel 8
Artikel 9
Artikel 9
—
Bilag I
—
Bilag II

Summary:
Visse lufttransportaftalers fritagelse fra EU’s konkurrenceregler
Visse lufttransportaftalers fritagelse fra EU’s konkurrenceregler
 
RESUMÉ AF:
Forordning (EF) nr. 487/2009 om anvendelse af traktaten om Den Europæiske Unions funktionsmåde på visse kategorier af aftaler og samordnet praksis inden for luftfartssektoren
HVAD ER FORMÅLET MED FORORDNINGEN?
Forordningen giver Europa-Kommissionen beføjelse til at udstede gruppefritagelser inden for lufttransportsektoren for trafik inden for Den Europæiske Union (EU) og mellem EU og ikke-EU-lande. Den fastlægger, på hvilke særlige betingelser og under hvilke omstændigheder Kommissionen kan udøve denne beføjelse i samarbejde med EU-medlemsstaternes nationale kompetente myndigheder. Det skal bemærkes, at traktatartiklen i forordningens titel — artikel 81, stk. 3, i traktaten om oprettelse af Det Europæiske Økonomiske Fællesskab (TEF) — siden er blevet til artikel 101, stk. 3, i traktaten om Den Europæiske Unions funktionsmåde (TEUF).
HOVEDPUNKTER
Artikel 101 i TEUF
Artikel 101, stk. 3, i TEUF tillader Kommissionen at udstede en forordning, som erklærer, at visse aftaler, vedtagelser og samordnet praksis* er fritaget fra artikel 101, stk. 1, i TEUF, som forbyder aftaler og samordnet praksis mellem virksomheder og grupper af virksomheder, der kan påvirke handlen mellem medlemsstaterne, og som har til formål at hindre, begrænse eller fordreje konkurrencen inden for EU’s indre marked.
Kommissionen kan navnlig udstede en sådan gruppefritagelsesforordning vedrørende aftaler, vedtagelser eller samordnet praksis på følgende områder:fælles planlægning og samordning af luftfartsselskabernes fartplaner konsultationer om takster for ruteflyvning med passagerer, bagage og fragt fælles drift af nye flyruter med ringe trafik fordeling af ankomst- og afgangstidspunkter (slots) i lufthavne samt fartplankoordinering fælles indkøb, udvikling og drift af  edb-reservationssystemer, som luftfartsselskaber anvender ved udarbejdelse af tidstabeller, reservation og billetudstedelse.Ændrede forhold
Hvis forholdene har ændret sig på et punkt, der var af grundlæggende betydning for forordningens udstedelse, kan retsakten ophæves eller ændres. I dette tilfælde skal der være en overgangsperiode til ændring af aftaler og samordnet praksis, der var omfattet af den tidligere forordning inden ophævelsen eller ændringen.
Begrænset varighed
Alle gruppefritagelsesforordninger vedtages for en bestemt periode og gælder med tilbagevirkende kraft på aftaler, vedtagelser og samordnet praksis, der bestod på den dato, hvor forordningen trådte i kraft.
Information og konsultation
Inden udstedelse af en gruppefritagelsesforordning skal Kommissionen offentliggøre et udkast til den foreslåede forordning og opfordre alle berørte personer og organisationer til at fremsætte deres bemærkninger inden for en rimelig frist. Kommissionen skal høre Det Rådgivende Udvalg for Kartel- og Monopolspørgsmål i overensstemmelse med forordning (EF) nr. 1/2003, før den offentliggør et udkast til forordning, og igen efter den offentlige høring inden vedtagelse af forordningen (se resumé).
HVORNÅR GÆLDER FORORDNINGEN FRA?
Den trådte i kraft den 1. juli 2009. Forordning (EF) nr. 487/2009 kodificerer og ophæver forordning (EØF) nr. 3976/87.
BAGGRUND
For yderligere oplysninger henvises til:Kartellovgivning (Europa-Kommissionen) Gruppefritagelsesforordninger (Europa-Kommissionen).
VIGTIGE BEGREBER
Samordnet praksis. Praksis, som er konkurrencebegrænsende, uanset om der er indgået en formel aftale mellem parterne. Sådan praksis kan opstå som følge af direkte eller indirekte kontakt mellem virksomheder, hvis intention er enten at påvirke markedet eller at videregive oplysninger om tilsigtet fremtidig adfærd til konkurrenter.
HOVEDDOKUMENT
Rådets forordning (EF) nr. 487/2009 af 25. maj 2009 om anvendelse af traktatens artikel 81, stk. 3, på visse kategorier af aftaler og samordnet praksis inden for luftfartssektoren (kodificeret udgave) (EUT L 148 af 11.6.2009, s. 1-4).
TILHØRENDE DOKUMENTER
Konsolideret udgave af traktaten om Den Europæiske Unions funktionsmåde — tredje del — Unionens interne politikker og foranstaltninger — afsnit VII — De fælles regler om konkurrence, fiskale spørgsmål og indbyrdes tilnærmelse af lovgivningerne — kapitel 1 — Konkurrencereglerne — 1. afdeling — Regler for virksomhederne — Artikel 101 (tidl. artikel 81 i TEF) (EUT C 202 af 7.6.2016, s. 88-89).
Europa-Parlamentets og Rådets forordning (EF) nr. 80/2009 af 14. januar 2009 om en adfærdskodeks for EDB-reservationssystemer og om ophævelse af Rådets forordning (EØF) nr. 2299/89 (EUT L 35 af 4.2.2009, s. 47-55).
Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1-25).
Efterfølgende ændringer af forordning (EF) nr. 1/2003 er blevet indarbejdet i grundteksten. Denne konsoliderede udgave har ingen retsvirkning.
Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (EFT L 14 af 22.1.1993, s. 1-6).
Se den konsoliderede udgave.
seneste ajourføring 08.12.2021